ฝ่ายค้าน พร้อมอภิปรายไม่ไว้วางใจรัฐมนตรีรายบุคคล พรรคร่วมรัฐบาลพร้อมฟังและตอบ
นานแพทย์ชลน่าน ศรีแก้ว หัวหน้าพรรคเพื่อไทย กล่าวถึงความพร้อมในการอภิปรายไม่ไว้วางใจรัฐมนตรีรายบุคคล ในวันที่ 19 - 22 กรกฎาคมนี้ ว่า ผู้อภิปรายจะทำหน้าที่ได้อย่างดีที่สุด และเนื้อหามีหลักฐานข้อเท็จจริง ซึ่งขณะนี้พร้อมทั้งเนื้อหา การจัดสรรบุคคลและการแบ่งเวลา โดยการอภิปรายวันแรกหลังผู้นำฝ่ายค้านในสภาผู้แทนราษฎรแถลงญัตติแล้ว จากนั้นจะอภิปรายเริ่มต้นที่รัฐมนตรีของพรรคภูมิใจไทยคือ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข , นายศักดิ์สยาม ชิดชอบ รัฐมนตรีว่าการกระทรวงคมนาคม จากนั้นจะอภิปรายนายสุชาติ ชมกลิ่น รัฐมนตรีว่าการกระทรวงแรงงาน ตามด้วยนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ , นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ ส่วนวันที่ 2 จะเริ่มที่นายนิพนธ์ บุญญามณี รัฐมนตรีช่วยว่าการกระทรวงมหาดไทย , นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม , นายสันติ พร้อมพัฒน์ รัฐมนตรีช่วยว่าการกระทรวงการคลัง จากนั้นจะอภิปรายพลเอก ประวิตร วงษ์สุวรรณ รองนายกรัฐมนตรี , พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และปิดท้ายที่ พลเอก ประยุทธ์ จันทร์โอชา นายกรัฐมนตรี โดยจะใช้เวลาอภิปรายทั้งสิ้น 30 ชั่วโมง ส่วนรัฐมนตรีจะใช้เวลาลดหลั่นกันไป พร้อมเชื่อว่าจะจบตามเวลาที่ตกลงกันไว้ คือ 4 วัน  ด้านพลเอก ประยุทธ์ จันทร์โอชา นายกรัฐมนตรี กล่าวถึงการเตรียมความพร้อมอภิปรายไม่ไว้วางใจ ว่า ได้หารือกับพรรคร่วมรัฐบาลแล้ว รวมถึงในที่ประชุมคณะรัฐมนตรี โดยขอให้เตรียมข้อมูลต่างๆ ให้เกิดความชัดเจน ซึ่งเชื่อมั่นว่าทุกคนจะสามารถชี้แจงและตอบคำถามได้ในทุกประเด็น พร้อมย้ำว่าการชี้แจงในการอภิปรายครั้งนี้จะพูดในสิ่งที่เป็นประโยชน์และเป็นข้อเท็จจริง ซึ่งการอภิปรายในครั้งนี้ต้องระมัดระวังอย่างที่สุดเพราะบ้านเมืองอยู่ในสถานการณ์ที่ไม่ปกติจากสถานการณ์โลกในปัจจุบัน พร้อมย้ำที่ผ่านมาทำงานด้วยจิตใจอันบริสุทธิ์และเชื่อมั่นว่าทุกคนทำงานมาเพื่อเป้าหมายคือ ประชาชนและประเทศชาติขณะที่ นายศักดิ์สยาม ชิดชอบ รัฐมนตรีว่าการกระทรวงคมนาคม ยืนยันว่า สามารถตอบได้ทุกเรื่องที่อยู่ในการปฏิบัติหน้าที่ จึงขอให้รอฟังรายละเอียด ส่วนกังวลว่าฝ่ายค้านจะนำเรื่องเดิมๆ มาอภิปรายหรือไม่ ส่วนตัวไม่ทราบและไม่ได้เก็งข้อสอบ เพราะต้องรอฟังว่าผู้อภิปรายจะอภิปรายเรื่องอะไรบ้างเช่นเดียวกับ นายนิพนธ์ บุญญามณี รัฐมนตรีช่วยว่าการกระทรวงมหาดไทย ระบุ เป็นเรื่องปกติ เสียง ส.ส.พรรคประชาธิปัตย์ในการลงมติอภิปรายไม่ไว้วางใจอาจไม่เท่ารัฐมนตรีคนอื่น แต่เชื่อมั่นรัฐมนตรีทุกคนสามารถชี้แจงได้ เพราะทำงานเข้าสู่ปีที่ 4 แล้วนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวถึงการเตรียมความพร้อมรับมือการอภิปรายไม่ไว้วางใจว่า ส่วนตัวพร้อมที่จะรับฟังทุกคน พร้อมเชื่อว่าพรรคร่วมรัฐบาลจะลงมติอภิปรายไม่ไว้วางใจทิศทางเดียวกันขณะที่ นายนิโรธ สุนทรเลขา ประธานวิปรัฐบาล กล่าวว่า รัฐบาลไม่ปรับแผนรับมือการอภิปรายไม่ไว้วางใจของฝ่ายค้าน เพราะเตรียมแผนรับมืออย่างรัดกุม เชื่อมั่นการลงมติของพรรคเศรษฐกิจไทยและพรรคเล็กในการสนับสนุนรัฐมนตรี และจะไม่มีอุบัติเหตุทางการเมืองที่รัฐมนตรีจะได้รับเสียงไม่ถึงกึ่งหนึ่งอย่างแน่นอน ทั้งนี้ขอฝ่ายค้านทำหน้าที่ตามเวลาที่ได้ 45 ชั่วโมงอย่างเต็มที่ โดยยึดศักดิ์ศรีและเกียรติภูมิของการเป็น ส.ส. และสภา ไม่ใช่ทำตัวเป็นนักแสดงเพราะการปล่อยคลิปต่างๆ เป็นการแสดง ดังนั้นอย่าเอาเรื่องอภิปรายไม่ไว้วางใจมาเป็นเรื่องล้อเล่นเพราะเป็นเรื่องของประเทศชาติ